Store koncentrationer af plastikflasker, sugerør og indkøbsposer flyder rundt i havet.

Det vil børnetøjsfirmaet Melton i Vejen gøre noget ved – én regnjakke ad gangen.

Til foråret begynder de nemlig at producere regntøj til børn lavet af nogle af de millioner af plastikflasker, som ender i verdenshavene.

Plastikregntøj Børnetøjsfirmaet Melton samarbejder med virksomheder i udlandet, som står for at indsamle og omsmelte plastikflaskerne fra verdenshavene. Flaskerne bliver smeltet om, og ud kommer polyestertråd, som regntøjet produceres i. Selvom regntøjet er lavet af plastik, ligner og føles det som almindeligt regntøj.

Administrerende direktør i Melton Helle Ghodt mener ikke, at plastikforureningen kan ignoreres.

- Det er frygteligt at se på. Derfor har vi spurgt os selv, hvordan vi kan være med til at bruge plastikken i en anden sammenhæng.

Læs også : Ny forskning skal underbygge bekymring for plastik i havet

Tonsvis af plastik ender i havet

Hvert år ender omkring otte millioner tons plastik i verdenshavene, og samtidig stiger vores forbrug af tøj. Modebranchen vurderer, at vi i 2030 vil købe 60 procent mere tøj og sko, end vi gjorde i 2015.